ধীরে ধীরে স্বাভাবিক হচ্ছে পাহাড়, দুর্গতদের পাশে মুখ্যমন্ত্রী

শিলিগুড়ি: টানা বৃষ্টির পর অবশেষে উত্তরবঙ্গের পাহাড়ে ফিরছে স্বস্তি। রবিবারের পর থেকে আকাশ  প্রায় পরিষ্কার,  নতুন করে আর ধসের খবরও নেই। নদীগুলির জলস্তরও অনেকটাই নেমে এসেছে বলে জানা গিয়েছে। পাহাড় ধীরে ধীরে স্বাভাবিক ছন্দে ফিরছে,  তবে দুর্যোগের ক্ষত রয়েছে এখনও গভীর।
শনিবার একরাতের টানা বৃষ্টিতে বিপর্যস্ত হয়ে পড়েছিল উত্তরবঙ্গের পাহাড় ও ডুয়ার্স। কার্শিয়াং, কালিম্পং ও মিরিক সহ একাধিক এলাকায় ধসে ক্ষতিগ্রস্ত হয় বহু বাড়ি,  প্রাণ হারিয়েছেন অন্তত ২৭ জন। মিরিকেই সবচেয়ে বেশি ক্ষয়ক্ষতি ও মৃত্যুর ঘটনা ঘটেছে। প্রবল বৃষ্টিতে বালাসন,  তিস্তা ও মহানন্দা নদীর জল ফুলে ওঠায় ভাঙনের মুখে পড়ে নদীপাড়ের গ্রামগুলি। বালাসন নদীর জলোচ্ছ্বাসে ভেঙে যায় শিলিগুড়ি-মিরিক সংযোগকারী দুধিয়ার লোহার সেতু। পরিস্থিতি পর্যালোচনায় সোমবার উত্তরবঙ্গে আসেন মুখ্যমন্ত্রী মমতা বন্দ্যোপাধ্যায় ও রাজ্যপাল সি ভি আনন্দ বোস। মুখ্যমন্ত্রী হাসিমারা ও নাগরাকাটার বন্যা পরিস্থিতি খতিয়ে দেখেন। মঙ্গলবার তিনি দুধিয়ায় ক্ষতিগ্রস্ত এলাকা পরিদর্শন করে ধসে মৃত ১৬ জনের পরিবারের হাতে ক্ষতিপূরণ তুলে দেন।
আরও পড়ুন: দুর্যোগের ছাপ স্কুল-কলেজেও! কবে খুলবে পাহাড়ের শিক্ষাপ্রতিষ্ঠানগুলি?
এই বন্যা পরিস্থিতিতে উত্তরবঙ্গে গিয়েছেন মুখ্যমন্ত্রী মমতা বন্দ্যোপাধ্যায় ও মুখ্যসচিব মনোজ পন্থ। সেখানে গিয়টে দুর্গতদের সঙ্গে দেখা করে ক্ষতিপূরণও দিয়েছেন। জানা গিয়েছে, মঙ্গলবার উত্তরকন্যাতেই রাত্রিবাস করবেন তিনি। বুধবার দুপুরে কলকাতা ফেরার কথা রয়েছে মুখ্যমন্ত্রীর।